b"\n_START_ARTICLE_\nJulius Wagner-Jauregg\n_START_SECTION_\n\xc5\xbdivljenje in delo\n_START_PARAGRAPH_\nLeta 1874 je vpisal \xc5\xa1tudij medicine na Univerzi na Dunaju, opravil ga je na In\xc5\xa1titutu za splo\xc5\xa1no in eksperimentalno patologijo, kjer je \xc5\xa1tudiral z znanim avstrijskim patologom Salomonom Strickerjem. Doktoriral je leta 1880 s tezo z naslovom L'origine et la fonction du coeur acc\xc3\xa9l\xc3\xa9re (Izvor in funkcija pospe\xc5\xa1enega srca) in ostal na in\xc5\xa1titutu \xc5\xa1e do leta 1882. V tem \xc4\x8dasu se je med drugim seznanil s poskusi na \xc5\xbeivalih, ki takrat \xc5\xa1e niso bili splo\xc5\xa1no uveljavljena praksa, in preu\xc4\x8deval simpati\xc4\x8dno o\xc5\xbeiv\xc4\x8denje srca ter vpliv vagusnega \xc5\xbeivca na plju\xc4\x8dno dihanje._NEWLINE_Po doktoratu se je \xc5\xbeelel ukvarjati z interno medicino, vendar ni dobil ustreznega mesta, zato se je leta 1883 prijavil za mesto asistenta na prvi avstrijski psihiatri\xc4\x8dni kliniki. Kljub temu, da pred tem ni imel nobenih izku\xc5\xa1enj s psihiatrijo, je \xc5\xbee leta 1885 postal predavatelj nevropatologije, dve leti kasneje pa mu je Maximilian Leidesdorf zaradi bolezni prepustil vodenje klinike. Leta 1889 je nasledil slavnega psihiatra von Krafft-Ebinga na mestu izrednega profesorja na Medicinski fakulteti Univerze v Gradcu in direktorja nevropsihiatri\xc4\x8dne klinike. Tu je preu\xc4\x8deval gol\xc5\xa1avost in kretenizem ter vpliv pomanjkanja joda na oboje. Leta 1892 je bil imenovan v Landesirrenanstalt (Dr\xc5\xbeavno nori\xc5\xa1nico) in leto kasneje \xc5\xa1e za izrednega profesorja psihiatrije in \xc5\xbeiv\xc4\x8dnih obolenj ter direktorja klinike za psihiatrijo in \xc5\xbeiv\xc4\x8dna obolenja na Dunaju. V za\xc4\x8detku 20. stoletja je od\xc5\xa1el na psihiatri\xc4\x8dno kliniko splo\xc5\xa1ne bolni\xc5\xa1nice (Allgemeines Krankenhaus), kjer je videl bolj\xc5\xa1e mo\xc5\xbenosti za delo. Nazadnje se je leta 1911 vrnil v Landesirrenanstalt in ostal tu do svoje upokojitve leta 1928._NEWLINE_Njegovo glavno delo je bilo preu\xc4\x8devanje vpliva povi\xc5\xa1ane telesne temperature na du\xc5\xa1evne motnje. \xc5\xbde na dunajski psihiatri\xc4\x8dni kliniki je opazil, da se je du\xc5\xa1evno stanje psihi\xc4\x8dnih bolnikov izbolj\xc5\xa1alo, \xc4\x8de so se oku\xc5\xbeili s kako nalezljivo boleznijo. V 1890. letih je pripisal izbolj\xc5\xa1anje vro\xc4\x8dini, ki spremlja oku\xc5\xbebo, in umetno spro\xc5\xbeal vro\xc4\x8dino z vbrizgavanjem bakterij, ki povzro\xc4\x8dajo erizipel, in tuberkulina. Na ta na\xc4\x8din je posku\xc5\xa1al ozdraviti progresivno demenco pri bolnikih s takrat neozdravljivim zadnjim stadijem sifilisa, ki so predstavljali pribli\xc5\xbeno 15\xc2\xa0% vseh bolnikov v psihiatri\xc4\x8dnih ustanovah. Neuspeh je pripisal prenizki vro\xc4\x8dini, zato je leta 1917 poskusno oku\xc5\xbeil nekaj bolnikov z malarijo (ta je bila ozdravljiva s kininom), kar se je izkazalo za izjemno uspe\xc5\xa1no in ob mno\xc5\xbei\xc4\x8dni uveljavitvi terapije je ozdravelo 15 do 40\xc2\xa0% bolnikov, pri ve\xc4\x8d kot polovici pa se je pokazalo izbolj\xc5\xa1anje simptomov. Za to odkritje je leta 1927 prejel Nobelovo nagrado za fiziologijo ali medicino. Terapija se je uporabljala do Wagner-Jaureggove smrti, ko jo je nadomestilo zdravljenje s penicilinom._NEWLINE_Po prvi svetovni vojni je bila klinika za psihiatrijo in \xc5\xbeiv\xc4\x8dna obolenja na Dunaju, katere direktor je bil, tar\xc4\x8da plazu kritik zaradi uporabe elektro\xc5\xa1okov in podobnih nasilnih metod za\xc2\xa0\xc2\xbbzdravljenje\xc2\xab\xc2\xa0nevroz pri vojakih, ki so zaradi travm zapustili boji\xc5\xa1\xc4\x8de. Stali\xc5\xa1\xc4\x8de stroke je bilo, da so to samo simulanti, ki posku\xc5\xa1ajo dezertirati, zato so te metode uporabljali kot kazen in spodbudo vojakom da so se vrnili v boj. Za mnenje so vpra\xc5\xa1ali Sigmunda Freuda, ki se je v svoji ekspertizi postavil na Wagner-Jaureggovo stran, \xc4\x8de\xc5\xa1 da se ta\xc2\xa0\xc2\xbbgotovo ni poslu\xc5\xbeeval pretirano krutih metod\xc2\xab, zato je bil razbremenjen vseh obto\xc5\xbeb. Dogodek je zanimiv, saj sta bila Wagner-Jauregg in Freud so\xc5\xa1olca in sta ostala v stiku tudi v kasnej\xc5\xa1ih letih, vendar je bil njun odnos zapleten, saj je bil Wagner-Jauregg odkrit nasprotnik Freudove psihoanalize. Po mnenju nekaterih avtorjev je Freud zgolj uporabil prilo\xc5\xbenost za promoviranje svojih idej o podzavestnih motivih, saj za svoje mnenje ni imel popolnoma nobenih dokazov in je Wagner-Jauregg kasneje v svoji avtobiografiji sam zapisal, da je uporabljal elektro\xc5\xa1oke kot metodo represije nad\xc2\xa0\xc2\xbbsimulanti\xc2\xab.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKljub aferi z elektro\xc5\xa1oki je Wagner-Jauregg do konca \xc5\xbeivljenja u\xc5\xbeival precej\xc5\xa1en ugled in po smrti leta 1940 je bil pokopan s \xc4\x8dastmi na osrednjem dunajskem pokopali\xc5\xa1\xc4\x8du. V Avstriji so po njem poimenovane \xc5\xa1tevilne medicinske ustanove, ulice in \xc5\xa1ole, njegov portret je tudi na leta 1953 izdanem bankovcu za 500 \xc5\xa1ilingov. V zadnjih desetletjih pa je njegovo delovanje v \xc4\x8dasu vzpona nacionalsocializma predmet intenzivne javne debate. Dokumentacijski arhiv avstrijskega odporni\xc5\xa1kega gibanja je leta 2003 dal predlog za revizijo \xc4\x8dastnega statusa pokopanih na osrednjem dunajskem pokopali\xc5\xa1\xc4\x8du v \xc4\x8dasu vladavine nacionalsocializma. S podporo ve\xc4\x8d politi\xc4\x8dnih strank so na guvernerja Gornje Avstrije naslovili tudi peticijo za preimenovanje po Wagner-Jaureggu poimenovanih krajev in ustanov, saj je bil po njihovih ugotovitvah prepri\xc4\x8dan nacist ter antisemit, \xc4\x8dlan NSDAP in (med drugim) zagovornik negativne evgenike ter\xc2\xa0\xc2\xbbrasne higiene\xc2\xab. Zgodovinska komisija za to vpra\xc5\xa1anje je v svojem uradnem poro\xc4\x8dilu zapisala, da je bil sicer konzervativno usmerjen in imel glede evgenike podobna stali\xc5\xa1\xc4\x8da kot drugi vidnej\xc5\xa1i znanstveniki tistega \xc4\x8dasa, a da ni dokazov, da bi zagovarjal radikalnej\xc5\xa1e vidike nacisti\xc4\x8dne ideologije. Tudi trditev o \xc4\x8dlanstvu v NSDAP je po njihovih navedbah sporna, saj je\xc2\xa0\xc2\xbbiz neznanih razlogov\xc2\xab\xc2\xa0\xc5\xa1ele nekaj mesecev pred smrtjo zaprosil zanj, a so ga zavrnili na podlagi rasnih pomislekov (njegova prva \xc5\xbeena je bila Judinja). Kljub temu ostaja tema v Avstriji kontroverzna, trditve o njegovi nacisti\xc4\x8dni usmerjenosti pa se pojavljajo tudi v ve\xc4\x8d sodobnih tujih virih."